Joost-boeksage nog nie oorDie hooggeregshof in Pretoria het vandag ŉ dringende aansoek deur die oud-Springbok Joost van der Westhuizen aangehoor om die vrystelling van ŉ boek wat glo “alles vertel” oor sy huwelik met Amor Vittone, te probeer verbied. Die dringende aansoek sou Dinsdag in die hof aangehoor word, maar het na Woensdag oorgestaan omdat die hofrol vol was. Die boek met die voorlopige titel “Joost en Amor – agter die skerms” is geskryf deur die vermaakjoernalis Gavin Prins, wat ook die adjunkredakteur van die Heat-tydskrif is. Die boek is geskeduleer om in Oktober te verskyn. Random House Struik is die uitgewers wat saam met Prins die aansoek teenstaan Na albei kante hul sake gestel het, het regter Bertelsmann Woensdag gesê hy gaan Vrydagoggend uitspraak in Van der Westhuizen se aansoek teen Prins, Random House Struik lewer. Meer inligting volg binnekort.